नई दिल्‍ली: सलमान खान का अपने परिवार और अपने भाइयों के लिए प्‍यार जग-जाहिर है. चाहे अपनी सालों पुरानी मैनेजर को छोड़ अपने भाई की कंपनी को अपना काम सौंपने की बात हो या फिर अपनी फिल्‍मों में अपने भाइयों की फिल्‍मों में काम करने की बात, सलमान के लिए सबसे पहले उनका परिवार आता है. लेकिन जब एक सवाल उनके दोनों भाइयों के बारे में ही पूछ लिया गया तो सलमान को एक को चुनना ही पड़ा. दरअसल हाल ही में अपनी फिल्‍म 'ट्यूबलाइट' के प्रमोशन के दौरान जब सलमान से पूछा गया कि उनके दो डायरेक्‍टर भाइयों, सोहेल और अरबाज में से कौन ज्‍यादा अच्‍छा डायरेक्‍टर है तो सलमान खान ने अपने छोटे भाई सोहेल को चुना. सलमान ने बड़ी साफगोई से कहा, 'सोहेल, अरबाज से ज्‍यादा अच्‍छा डायरेक्‍टर है.' उन्‍होंने कहा, 'मैं ऐसा इसलिए कह रहा हूं, क्‍योंकि सोहेल ज्‍यादा धैर्यवान है और वह आपको बदलाव करने की छूट देता है. अरबाज घबरा जाता है, उसका ब्‍लड प्रेशर बढ़ जाता है.'